વિરમગામ પંથકના ખેડુતોએ મામલતદારને પાઠવેલા આવેદનપત્રમાં જણાવ્યા મુજબ, જિલ્લામાં ઓછો વરસાદ અને નર્મદાનું પાણી નહીં આપવાના કારણે ૬૦ ટકા પાકને નુકશાન થયું છે. બાકીનો પાક પણ પાણી ન મળવાના કારણે સુકાઇ રહ્યો છે. ત્યારે વિરમગામ, માંડલ, દેત્રોજ તાલુકામાં આવેલ તમામ કેનાલમાં નર્મદાનું પાણી વહેલી તકે આપવા સાથે ૧૦થી ૧૨ દિવસ સતત ચાલુ રાખવા પણ માગણી કરી છે. વિરમગામ ખાતે નર્મદા વિભાગની કચેરીમાં ભોજવા, ધાકડી, કાલીયાણા, ગોરૈયા, ડુમાણા, દેસાઇપુરા, જુનાપાધર, ચણોઠીયા, જકસી તેમજ બોસ્કા ગામના ખેડૂતોએ ખેતી માટે નર્મદાનું પાણી ઝડપી મળે તે માટે રજૂઆત કરી હતી. જો આગામી તા. 10મી નવેમ્બર પહેલાં પાણી ના આપે તો એરંડા, કપાસ જેવા પાકોને મોટાપાયે નુકસાન થવાની ભીતિ હોવાનું ખેડૂતોએ આવેદનપત્રમાં જણાવ્યું હતું.